सुतरां यह सिद्ध हुआ कि गीता में किंचित् मात्र भी श्रौत या स्मार्त कर्म के साथ समुच्चय नहीं दीखता क्योंकि अज्ञान या आसक्ति आदि दोषों से कर्म में लगे हुए जिस व्यक्ति को यज्ञ, दान अथवा तप से अन्तःकरण शुद्ध होकर, परमार्थ विषयक, ऐसा ज्ञान प्राप्त हो जाता है कि यह सब ‘एक ब्रह्म’ ही है और वह अकत्र्ता है।’ इस प्रकार शंकर ने गीता का संदर्भ लेकर अपने अद्वैत के सिद्धान्त की परिपुष्टि की है। शंकर के अनुसार प्रवृत्ति रूप कर्म, वास्तव में देखा जाये तो वह कर्म नहीं होता, जिससे कि ज्ञान के साथ उसका समुच्चय हो सके, क्योंकि सच्चा आत्मज्ञानी न तो ऐसा मानता है कि ‘मैं’ करता हूँ और ना ही उन कर्मों का फल चाहता है। उन्होंने तत्ववेत्ता जनकादि का उदाहरण देकर समझाने की चेष्टा की है कि वे (जनकादि) तत्ववेत्ता होते हुए भी लोकसंग्रह के लिए कर्मों में प्रवृत्त थे। ‘गुण ही गुणों में बरत रहे हैं’ (गीता), इसी ज्ञान से वे परम सिद्धि को प्राप्त हुए। योगीश्वर कृष्ण ने कहा कि योगी लोग अन्तःकरण की शुद्धि के लिए कर्म करते हैं।